Wees versigtig as jy hiér ryFoto bloot ter illustrasie. (Kevin Gessner via Wikimedia Commons) Die sekerheidsgroep Fidelity het Donderdag ŉ beroep op motoriste gedoen om uiters paraat te wees wanneer hulle by sekere padaansluitings in veral die Randburg-omgewing in Johannesburg ry. Die groep waarsku ook teen misdadigers wat hulself as polisiebeamptes voordoen. Fidelity maak in die verklaring melding van ŉ kennisgewing wat vandeesweek deur brig. Michelle Jones, bevelvoerder van die Randburg-polisiestasie, oor die kommerwekkende toename in kapings en ontvoerings in die noordelike gebiede van Johannesburg uitgereik is. Dié kennisgewing maak spesifiek melding van op- én afritte by Malibongweweg en die N1, asook William Nicolweg. Dit sluit die gedeelte op die N1-noord en -suid tussen Malibongwe- en William Nicolweg in. Die verdagtes werk glo in groepe van twee tot vier en gebruik hulle wit Ford Ranger en/of ŉ wit Volkswagen Polo met ŉ blou lig. Ander voertuie wat ook na bewering vir misdadige aktiwiteite ingespan word, is blou, wit en silwer Toyota Corollas, ŉ grys Nissan Navara en ŉ Nissan Almera. Die verdagtes hou slagoffers na bewering teen hul wil aan en laai hulle dan gewoonlik in verskeie gebiede in Gauteng af. Fidelity raai motoriste onder meer aan om dadelik na die naaste polisiestasie, winkel of enige ander besige gebied te ry indien hulle vermoed dat ŉ bedrieglike polisiebeampte hulle probeer voorkeer. “Moenie na jou woongebied ry nie, aangesien jy dan huis toe gevolg kan word. “Moet ook nie by ŉ verlate plek stop om op jou foon te praat of langs die pad te urineer nie.” Motoriste word verder versoek om hul vensters te alle tye toe te hou. “As iemand jou uit die pad probeer dwing, moenie paniekerig raak nie. Blaas net aanhoudend op jou toeter om aandag te trek.” Wahl Bartmann, Fidelity se hoof- uitvoerende beampte, sê diefstal uit motorvoertuie en die steel van onderdele wek ook kommer. “Wanneer jy by ŉ winkelsentrum is of op ŉ besoek gaan, probeer om binne te parkeer. Indien jy nie kan nie, maak seker dat jy geen waardevolle items in die voertuig los nie. Hou dit liewer in die kattebak. “Maak seker jou voertuig is te alle tye gesluit.” Bartmann sê voorts die toenemende gebruik van ŉ afstandbeheertoestel om die sluitmeganisme van motorvoertuie te versper (jam), het ŉ alledaagse verskynsel geword. Hy moedig motoriste aan om seker te maak hul deure is gesluit voordat hulle van hul voertuig wegstap. “As jy snags buite is, parkeer altyd jou motor in ŉ sigbare, goed beligte gebied waar daar ŉ veiligheidsdiens is.”